Source: https://www.jogiforum.hu/hirek/9706
Timestamp: 2019-12-14 00:41:55
Document Index: 6468907

Matched Legal Cases: ['bíróság ', 'bíróság ', 'bíróság\n', 'bíróság ', 'bíróság ', 'bíróság ', 'bíróság ']

Az Alkotmánybíróság 2003. december 8-9 -i teljes ülésének napirendje | hírek | Jogi Fórum ﻿
Az Alkotmánybíróság 2003. december 8-9 -i teljes ülésének napirendje
2003.12. 4. Alkotmánybíróság
Az Alkotmánybíróság folytatja a kórháztörvény alkotmányosságának vizsgálatát.
Több párt és szakmai szervezet fordult indítvánnyal a testülethez az egészségügyi szolgáltatókról és az egészségügyi szolgáltatások szervezéséről szóló törvény alkotmányellenességének megállapítását kérve.
Az Alkotmánybíróság teljes ülésének napirendjén szerepel Mádl Ferenc köztársasági elnök alkotmányértelmezésre irányuló indítványa is. Az államfő a törvényhozási eljárásban betöltött szerepének értelmezését kéri annak kapcsán, hogy az Országgyűlés 2003. június 23-i rendkívüli ülésén változatlan formában fogadta el a kórháztörvényt, amelyet a köztársasági elnök aznap küldött vissza megfontolásra a Parlamentnek.
A testület megtárgyalja a Rendőrségről szóló törvénynek a közbiztonsági őrizetre vonatkozó szabályait kifogásoló indítványt.
Az alkotmánybírák megvitatják azokat az indítványokat, amelyek szerint alkotmányellenesek az országgyűlési képviselők jogállásáról szóló törvénynek a mentelmi joggal kapcsolatos egyes rendelkezései.
Egy indítványozó a távhőszolgáltatásról szóló törvénynek a fogyasztás mérésével, illetve az elszámolással és a díjfizetéssel összefüggő rendelkezéseit támadja.
Az Alkotmánybíróság megkezdi a családok támogatásáról szóló törvénynek a kismamák jövedelempótló támogatásával összefüggő rendelkezéseit kifogásoló indítvány tárgyalását.
A testület folytatja a legfőbb ügyész interpellálhatóságával összefüggő jogszabályok alkotmányosságának vizsgálatát.
Az alkotmányírók elé kerül az az indítvány, amely szerint az alaptörvénybe ütközik a Polgári perrendtartásnak az a rendelkezése, hogy a bíróság szükség esetén a szemlét karhatalom igénybevételével is foganatosíthatja.